Dit is die beste stukkie raad wat Swys de Bruin, die afrigter van die Leeus se rugbyspan, aan sy spelers kan gee net voordat hulle uitdraf vir Saterdagoggend (Suid-Afrikaanse tyd) se Super-eindstryd in Christchurch teen die Crusaders.
Die skaal weeg so swaar ten gunste van die kampioen en tuisspan, dat al die druk op hulle is en die Leeus hulle kan verbeel dit is sommer net nog ’n wedstryd.
Dit is ’n groot pluspunt vir hulle. Hulle kan dus sorgvrye rugby speel en vrye teuels gee aan die kombinasie van besielende kragrugby deur die agttal en die avontuurlustigheid van hul driekwarte.
Slaag die Leeus daarin om voor die oorhand te kry en hulle ná ’n uur se spel nog sterk in die prentjie is, kan die Crusaders skielik anders oor sake begin dink.
Die Marx-faktor, die Kwagga-krag en die Mostert-moetie sal die vonk voor vir die Leeus moet aansteek. Voeg daarby die inspirerende leierskap van Warren Whiteley en wat gesien word as “Sending Onmoontlik” kan dalk net ’n ander dimensie kry.